Kind sterf in Kersvader se armsEric Schmitt-Matzen boots Kersvader al vir ongeveer ses jaar na (Foto: NBC) ŉ Terminaal siek vyfjarige seun van Tennessee in die VSA is onlangs in “Kersvader” se arms oorlede. Eric Schmitt-Matzen, wat Kersvader al vir ongeveer ses jaar naboots, het Maandag aan BBC vertel hy het pas by die huis aangekom toe hy ŉ oproep van een van die plaaslike hospitale se verpleegsters kry. Schmitt-Matzen werk al ŉ geruime tyd saam met dié hospitaal om siek kinders se gemoed op te vrolik wanneer hy een keer per jaar Kersvader-besoeke aan die hospitaal aflê. “Ek het gesê ek is op pad, ek wil net eers my Kersvader-klere aantrek. Sy het gesê daar is nie genoeg tyd nie, net my kruisbande is genoeg en dat ek dadelik moet kom,” sê hy. Sedert hy dié figuur naboots, spog hy met ŉ natuurlike spierwit “Kersvader-baard”. “Toe ek by die hospitaal aankom, het die seuntjie se ma vir my ŉ speelding van PAW Patrol (ŉ televisiereeks) gegee en beveel dat ek dit vir hom moet gee. Ek het vir almal gesê as hulle dink hulle gaan huil, moet hulle asseblief buite staan omdat ek ook sal begin huil en dan nie my werk kan doen nie.” Die familie het aan die buitekant van die hospitaalkamer se venster gestaan en kyk toe Schmitt-Matzen die vertrek binnegaan. “Toe ek instap, het hy net daar gelê en was baie swak. Dit het byna gelyk of hy enige oomblik aan die slaap gaan raak. Ek het op die bed gaan sit en gevra: ‘Wat hoor ek dat jy Kersfees gaan misloop? Daar is nie ŉ manier nie! Jy is my nommer 1-elfie.’ “Hy het opgekyk en gevra: ‘Is ek?’ Ek het gesê: ‘Ja.’ Toe gee ek vir hom die present. Hy was byna te swak om dit oop te maak, maar toe hy sien wat dit is, het hy geglimlag en weer gaan lê. ‘Hulle sê ek gaan doodgaan,’ het hy vir my gesê. ‘Hoe sal ek weet waarheen ek gaan?’ Ek het gesê hy moet net sê hy is die nommer 1-elfie en dan sal hulle hom inlaat. Dit was genoeg.” Die vyfjarige het daarna gesê hy wil Kersvader vir ŉ laaste keer ŉ guns vra. “Ek het hom styf vasgedruk, maar voor ek iets kon sê, het hy gesterf. Almal buite die kamer het besef wat gebeur het, en sy ma het ingehardloop en geskree: ‘Nee, nee! Nog nie nou nie!’ Ek het die hospitaal daarna verlaat.” Schmitt-Matzen sê selfs sy jare in die weermag kon hom nie voorberei op die gebeure nie, en hy het dit selfs oorweeg om sy amp as Kersvader te verlaat. “My vrou, wat Kersvader se vrou speel, moes die daaropvolgende dag alleen die familie gaan besoek. Ek kon dit bloot nie doen nie. Toe ek eindelik weer die moed kry om aan te gaan, het ek besef Kersvader speel ŉ groot en belangrike rol in hulle lewe. En ook in myne, daarom gaan ek voort.” Dit is nie bekend watter siekte die vyfjarige gehad het nie. Sy ouers wou ook nie met oorsese media praat nie. Lees sy volledige inskrywing op Facebook. Bron: BBC, Facebook